Междувременно, след разгрома на шотландците при Дъплин, на 24 септември 1332 г. в Скоун англичаните и шотландските му привърженици короноват за крал на шотландците Едуард Балиол — претендент за короната от рода Балиол и протеже на английския крал Едуард III. Към декември същата година Балиол е принуден да избяга от Шотландия, но на следващата година той се завръща с войските на Едуард III, който нахлува в Шотландия. След победата на англичаните при Халидон Хил през юли 1333 г. Дейвид II и съпругата му са евакуирани от Шотландия и отплават за Франция, където пристигат в Булон на 14 май 1334 г. Във Франция крал Филип IV оказва топъл прием на шотландската кралска двойка. За живота им във Франция не се знае нищо, освен че френският крал им предоставя Шато Гаяр за резиденция и че Дейвид II присъства на кървавата битка между английските и френските войски при Бюронфорс през октомври 1334 г.